Hei, denne artikkelen er over ett år gammel og kan inneholde utdatert informasjon

(Dagbladet): Venstres landsmøte har i helga vurdert et forslag om å legalisere enkelte narkotiske stoffer og i praksis åpne for salg av brukerdoser av cannabis, khat og LSD på utsalgssteder, for eksempel etter modell fra Vinmonopolet.

Dette har vært den største debatten på Venstres landsmøte.

Det ble jevnt, men til slutt flertall for ikke å gå inn for en legalisering. Forslaget falt med 110 mot 96 stemmer.

Raja for

Stortingsrepresentant Carl Erik Grimstad var en av dem som argumenterte for en legalisering.

- Jeg stemmer for, for det er ikke snakk om at dette skal komme over disk i morgen. Vi skal vurdere, vi skal forske på og bringe klarhet i det, kaste lys over det. Nå begynner forskningen å komme fra USA hvor en rekke stater har åpnet for dette. Vi ser at salget av den sterkeste spriten går ned, som vi vet at er mer skadelig enn de minst skadelige stoffene. La oss være åpne for dette og ta til oss denne nye kunnskapen, sier Carl Erik Grimstad.

Også Abid Raja var for.

- La oss lytte til ungdommen her, sa han.

- De facto legalisering

Både Venstre-veteran Odd Einar Dørum og nestleder i Venstre, Terje Breivik argumenterte mot.

- Forslaget betyr de facto legalisering. Det betyr dessverre økt tilgang og økt forbruk. En får ikke bukt med det svarte markedet selv om man legaliserer, sier Terje Breivik og viser til Colorado.

- Jeg er stolt over å være i et parti der vi ikke skal jage narkomane, men behandle. Jeg er stolt av vedtaket vårt i fjor om å søke kunnskap om dette. Men jeg er ikke stolt over at vi alt nå skal ta det et knapp videre, la oss puste med magen, sier Dørum.

Venstre-leder Trine Skei Grande tok ikke ordet i debatten, men har tidligere sagt at hun ikke ønsker en legalisering.

Venstres landsmøte vedtok imidlertid at praksisen med narkorazziaer på skoleområder skal opphøre.

